Aktiviranje programske opreme Adobe

Kaj je aktiviranje?

Aktiviranje je postopek preverjanja veljavnosti namestitve programske opreme, da se omogočijo pravice za uporabo za določen računalnik. Te pravice za uporabo so podeljene v licenčni pogodbi za programsko opremo.

Katere pravice mi daje licenčna pogodba za programsko opremo?

Licenčna pogodba za izdelke Adobe dovoljuje namestitev in uporabo programske opreme v primarnem in v sekundarnem računalniku (na namiznem računalniku doma ali v prenosnem računalniku), pod pogojem, da se izvoda v obeh računalnikih ne uporabljata hkrati. Če želite več informacij o licencah za programsko opremo Adobe, preberite licenčne pogodbe za izdelke Adobe.

Ali se med aktiviranjem pošljejo kakršni koli osebni podatki?

Ne. Aktiviranje je povsem anonimno in ne pošljejo se nobeni osebni podatki. Enolična serijska številka, dodeljena vsakemu izvodu programske opreme Adobe, se združi z “identifikatorjem računalnika” za vsak posamezen računalnik. Ko aktivirate izdelek, se ta identifikator, serijska številka izdelka in niz z imenom vašega računalnika pošljejo podjetju Adobe, da se zagotovi, da je vsak pristen izvod programske opreme aktiviran samo tolikokrat, kolikor je dovoljeno. Sistem aktiviranja ne zbira, prenaša ali uporablja kakršnih koli osebnih podatkov.

Programsko opremo Adobe z aktiviranjem sem že uporabljal. Kaj se je zdaj spremenilo?

Adobe poenostavlja postopek aktiviranja. V preteklosti je bilo aktiviranje izrecen postopek, ki ste ga morali opraviti v roku 30 dni po prvi uporabi izdelka. S programom Acrobat 9 uvajamo nov sistem, pri katerem se programska oprema samodejno aktivira, ko zazna delujočo internetno povezavo. Aktiviranje se izvede samodejno v ozadju, zato telefonsko aktiviranje več ne bo potrebno, niti ne bo na voljo kot možnost.

Kako aktiviram programsko opremo, če nimam internetnega dostopa?

Programska oprema Adobe zazna, ko je na voljo internetna povezava, in samodejno izvede aktiviranje. Če povezava ni na voljo, bo izdelek deloval kot običajno in se skušal aktivirati, ko ga naslednjič uporabite.

Ali lahko licenco prenesem v nov računalnik?

Da. Programsko opremo lahko deaktivirate v primarnem ali v sekundarnem računalniku in jo začnete uporabljati v novem. Licenco lahko deaktivirate največ 20-krat. Če to število presežete, deaktiviranje ne bo več mogoče in programska oprema bo ostala aktivirana v obstoječem računalniku.

Kaj se zgodi, če mi računalnik ukradejo ali pa je tako poškodovan, da ga ni mogoče popraviti?

Če vam računalnik ukradejo, je tako poškodovan, da ga ni mogoče popraviti, ali pa se popolnoma izbriše trdi disk, je aktiviranje izgubljeno. V vseh takih primerih lahko izdelek Adobe namestite in ga začnete uporabljati v novem računalniku. Program bo samodejno zaznal težavo, če je izdelek že bil aktiviran v dveh računalnikih. Postopek aktiviranja vas bo vodil skozi novo aktiviranje, četudi prejšnji računalnik več ni na voljo.

Serijska številka je bila zavrnjena. Kaj to pomeni?

Adobeov program za aktiviranje lahko med postopkom aktiviranja ugotovi, da je zaporedna številka, ki ste jo vnesli, neveljavna (nepristna) ali pa je bila izrecno preklicana. V takem primeru bo prikazano sporočilo in vnesli boste lahko novo serijsko številko za programski izdelek Adobe.

Moje podjetje kupuje licence za programsko opremo Adobe na podlagi količinske pogodbe. Kako aktiviranje vpliva name?

Aktiviranje izdelkov se uporablja predvsem za posamezne maloprodajne različice programske opreme Adobe Acrobat 9 in na splošno ni del programov Adobe Open Options. Kljub temu se lahko na nekaterih območjih uporablja aktiviranje za nekatere programe licenciranja. Stranke, ki v okviru količinskih pogodb kupijo programsko opremo Adobe, morajo naročiti komplete CD-jev posebej za posamezen program licenciranja. Če imate kakršna koli vprašanja, se obrnite na pooblaščenega prodajalca ali zastopnika izdelkov Adobe ali glejte Adobe Open Options.

Na koga se lahko obrnem za več informacij?

Za pomoč pri aktiviranju se lahko obrnete na Adobeovega tehnika za pomoč strankam.

Dodatne informacije o aktiviranju so na voljo v središču za aktiviranje izdelkov Adobe.